Slik finner du klesskattene i Londons bakgater
Vintage-entusiast Inger Dybvig jobber ved den norske ambassaden i London og har bodd i byen i tre år. Hun fant sin egen brudekjole i bruktbutikk: En designerkjole i silke til 25 pund - drøye 230 kroner. Ny hadde den kostet rundt 14.000 kroner. - Mitt beste tips er å finne et fint område, gjemme iPhonen i vesken og være på skattejakt i sidegatene. Da jeg lette etter brudekjole hoppet jeg av og på bussen i ny og ne og fant utallige butikker, forteller hun. SE TIPS TIL HVILKE BUTIKKER DU BØR LETE I NEDERST I SAKEN!- Kast turistguiden. Om du går etter den eller tips fra Time Out eller andre nettsteder, finner du bare det andre har funnet. I London trenger du ikke gå på vintage-jakt, for butikkene er over alt, er London-beboerens beste tips. For å dele noen av hennes favoritter, har Dybvig tatt oss med til Radio Days ved Waterloo. Her har de både klær, småmøbler og sy-mønstre, samt tilbehør som hansker og vesker. Lee Williams eier Radio Days sammen med gründer Chrissie Layzell. De spesialiserer seg på klær fra 1950- til 60-tallet, men har plagg fra 1920- til 1980-tallet. - De mest populære tidsepokene nå er 40-, 50- og 60-tallet. Men her i London er det et ganske stort 20-tallsmiljø også, sier han. - Hva er ditt beste råd for å finne vintage-skatter i London? - Jungeltelegrafen - og å høre hva andre vintage-entusiaster anbefaler. Nye butikker åpner stadig og andre stenger, så det handler om timing også. Og flaks, medgir Williams. Vi drar videre til Covent Garden, der Dybvig anbefaler butikken Blackout II. Selv om vi har ringt og avtalt på forhånd, må vi vise legitimasjon til eier Roz Torz for å få lov til å ta bilder i butikken. - Jeg får så mange designere som kommer hit og prøver å ta bilder av klærne for å kopiere designen, forklarer Torz, før hun aller nådigst lar oss klatre rundt i den trange butikken over to etasjer. Hun selger plagg fra 1920- til 1980-tallet og er kjent for sin store samling ubrukte vintage-sko. Alle klærne er delt inn etter tidsepoke, noe som gjør det enkelt å finne frem. Torz startet butikken i 1990, og mener det har vært store endringer i markedet.- Siden da har alt blitt mer «mainstream». Konkurransen har ikke først og fremst vært økningen av vintage-butikker, men mer e-bay. Men jeg prøver å formidle at om du elsker vintage, bør du kunne bruke alle sansene: Du skal både se, føle og lukte et plagg, sier eieren. På spørsmål om hvor hun får klærne fra, blir hun ordknapp: - Det forteller jeg ikke. Men det er hardt arbeid. Alt i butikken min er håndplukket, noe herfra og noe fra utlandet. Neste stopp på Dybvigs skatteliste er mer kommersielle Rokit i Camden. Det er en kjede som også selger klær på nett, men i butikken i Camden kan du kjenne på dem selv. Her er klærne sortert etter type og farge: olajakker, korte kjoler, jumpsuits og så videre. De billigste plaggene koster fra 5 pund, eller rundt 50 kroner, og strekker seg fra 60- til 90-tallet. Blant annet kan man få kjøpt en D&G-singlet for 12 pund, og de fleste kjolene ligger på rundt 300 kroner. - Alt her er fra Canada. Vi har et stort varehus i Canada hvor teamet samler tøyet fra, forteller assisterende butikksjef Kez Smith. Dybvig anbefaler vintage-interesserte å vandre rundt i Camden, som skal ha den største konsentrasjonen av vintage-butikker i London. Her finner vi Camden Vintage, som har et eget stativ med bare Burberry-frakker. - Hele vintage-opplevelsen handler ikke om å springe rundt med kredittkort. Du skal føle at du har funnet en perle - noe er billig og noe er dyrt, understreker Dybvig. Hennes beste kjøp er et par Gucci-solbriller til 10 pund (altså omtrent 96 kroner), en Armani-jakke til 15 pund, og skreddersydd gallakjole fra 1960 til 40 pund. Har du tålmodighet, timing og flaks kan du selv finne en gjenbruksskatt i storbyen.Radio Days, 87 Lower Marsh, Waterloo Blackout II, 51 Endell Street, Covent Garden Rokit, 225 High Street, CamdenHele området er full av vintagebutikker og Portobello marked er verd et besøk, foruten disse: Dolly Diamond, 51 Pembridge Road, Notting Hill Gate One of a Kind, 253 Portobello RoadAnnie's Vintage Clothing, 12 Camden Passage Kensington: The Exchange, 72 Gloucester Road Hornets (Kun for men), 2 & 4 Kensington Church WalkHer har de et stort antikkmarked, men også mange små og unike butikker, blant annet: Absolute Vintage, 15 Hanbury StreetBeyond Retro, 112 Cheshire Street, Brick LaneExclusivo, 2 Flask WalkWhat the Butler Wore, 131 Lower Marsh
Kast guideboken hvis du vil finne gull i bruktbutikkene. Her er de beste beste tipsene til vintageshopping i London.